Louis-Antoine de Bougainville

Louis-Antoine de Bougainville (født 11. november 1729 i Paris, død 31. august 1811 samme sted) var en fransk sjøfarer, oppdagelsesreisende og forfatter.

Tidlig liv 
Louis-Antoine de Bougainville var matematisk interessert og skrev i 1752 en artikkel om integralregning som ga ham innpass i Royal Society i London i 1756.

I 1753 vervet han seg til den franske arméen og tjenestegjorde fra 1756 i Canada som adjutant for general Louis-Joseph de Montcalm og deltok i den franske og indianske krig.

Kolonisering av Falklandsøyene 
Etter syvårskrigen besluttet franske myndigheter å kolonisere Falklandsøyene, og Bougainville påtok seg oppgaven for egen regning. Etableringen i Port St. Louis i 1764 opprørte imidlertid myndighetene både i Storbritannia og i Spania. I 1766 aksepterte Frankrike det spanske kravet om herredømme over øygruppen, i 1767 reiste franskmennene mot at Spania refunderte utgiftene til Louis de Bougainville.

Ekspedisjonen til Stillehavet 

1766 fikk Bougainville i oppdrag av den franske regjeringen og kong Louis XV å gjennomføre en jordomseiling. Den 5. november samme år forlot Bougainville havnebyen Nantes med fartøyene «La Boudeuse» og «L'Étoile». Med på reisen var også botanikeren Philibert Commerçon.

Bougainville nådde Stillehavet 1768 gjennom Magellanstredet. Han besøkte Tuamotuøyene og trodde han hadde oppdaget Tahiti, uvitende om at briten Samuel Wallis hadde oppdaget øya bare noen måneder tidigere. Reisen fortsatte mot Samoa, Ny-Hebridene (Vanuatu) og Salomonøyene, og senere gjenoppdaget han øya Bougainville som han navnga etter seg selv.

I september 1768 nådde Bougainville Molukkene og siden Batavia (Jakarta), og nådde endelig Saint-Malo den 16. mars 1769. I tillegg til at Bougainville ble den første franskmann som gjennomførte en verdenomseiling, ble Commerçons medhjelper Jeanne Baré den første kvinne som utførte samme bedrift.

Senere virke 

Etter hjemkomsten skrev Bougainville boken Voyage autour du monde par la frégate du roi La Boudeuse et la flûte L'Étoile om reisen som ble publisert i 1771.

I 1772 ble han utnevnt til kongens personlige sekretær og kjempet under den amerikanske uavhengighetskrigen mot britene. Napoleon I utnevnte ham i 1808 til greve og medlem i Æreslegionen.

Senere trakk han seg tilbake på sitt gods i Normandie og døde i Paris 1811.

Utgivelser 
 Louis Antoine de Bougainville, Voyage autour du monde, Paris, 1771

Referanser

Eksterne lenker 
 Louis Antoine de Bougainville Dictionary of Canadian Biography Online

Franske oppdagere
Personer fra Paris
Personer med tilknytning til Falklandsøyene
Medlemmer av Det franske vitenskapsakademiet
Fødsler i 1729
Dødsfall i 1811
Personer fra den franske og indianske krigen